Diari Oficial de la Generalitat Valenciana


Sumari del DOGV 9802, del 05-03-2024 (2024/1926)

RESOLUCIÓ de 28 de febrer de 2024, del director general de Gestió del Sistema Sociosanitari i de l'Institut de Formació, Investigació i Qualitat dels Servicis Socials, per la qual s'aprova el Pla de control aplicable a les subvencions de concurrència competitiva atorgades a càrrec de les dotacions pressupostàries de la Direcció General de Gestió del Sistema Sociosanitari i de l'Institut Valencià de Formació, Investigació i Qualitat dels Servicis Socials en l'exercici 2024.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9802

Data del DOGV
:   05-03-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/1926


Data del document
:   28-02-2024

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Resolució

Descriptors 

:   * Vicepresidència Segona i Conselleria de Serveis Socials, Igualtat i Habitatge

RESOLUCIÓ de 28 de febrer de 2024, del director general de Gestió del Sistema Sociosanitari i de l'Institut de Formació, Investigació i Qualitat dels Servicis Socials, per la qual s'aprova el Pla de control aplicable a les subvencions de concurrència competitiva atorgades a càrrec de les dotacions pressupostàries de la Direcció General de Gestió del Sistema Sociosanitari i de l'Institut Valencià de Formació, Investigació i Qualitat dels Servicis Socials en l'exercici 2024. [2024/1926]  
L'article 165.2.j) de la Llei 1/2015, de 6 de febrer, d'hisenda pública, del sector públic instrumental i de subvencions, determina que les bases reguladores de la concessió de subvencions contindran, entre altres aspectes, un mètode de comprovació de la realització de l'activitat a través del pla de control corresponent.  
D'altra banda, l'article 169 de l'esmentada Llei 1/2015, de 6 de febrer, establix que l'òrgan concedent comprovarà l'adequada justificació de la subvenció, la realització de l'activitat o el compliment de la finalitat que determinen la concessió o gaudi de la subvenció, així com si ha pogut haver-hi concurrència amb altres subvencions, en els termes establits en el pla de control que a este efecte haurà d'elaborar qualsevol òrgan que gestione una línia d'ajudes finançada amb fons públics. L'esmentat pla haurà de ser aprovat per l'òrgan concedent amb caràcter previ a la seua execució i en este haurà de constar com a mínim la informació que exigix este article.  
En virtut dels preceptes esmentats, i de conformitat amb les competències atribuïdes a esta Direcció General en el Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com en el Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Habitatge, resolc:  
  
  
Primer  
Aprovar el pla de control que s'incorpora com a annex a esta resolució, elaborat per la Direcció General de Gestió del Sistema Sociosanitari i de l'Institut Valencià de Formació, Investigació i Qualitat dels Servicis Socials, que serà aplicable a les subvencions de concurrència competitiva atorgades a càrrec de les dotacions pressupostàries de la citada Direcció General durant l'exercici 2024.  
  
Segon  
Publicar la present resolució i el pla de control en la pàgina web de la Vicepresidència Segona i Conselleria de Servicis Socials, Igualtat i Habitatge, https://inclusio.gva.es/es/, i en el Diari Oficial de la Generalitat Valenciana, que tindrà efecte l'endemà de ser publicada.  
  
València, 28 de febrer de 2024.- El director general de Gestió del Sistema Sociosanitari i de l'Institut Valencià de Formació, Investigació i Qualitat dels Servicis Socials: José Vicente Anaya Roig.  
  
  
  
ANNEX  
Pla de control aplicable a les subvencions de concurrència competitiva atorgades a càrrec de les dotacions pressupostàries de la Direcció General de Gestió del Sistema Sociosanitari i de l'Institut Valencià de Formació, Investigació i Qualitat dels Servicis Socials en l'exercici 2024  
  
De conformitat amb les previsions establides en els articles 165.2.j) i 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, durant el procediment de concessió i justificació de subvencions han d'adoptar-se les mesures necessàries amb la finalitat de comprovar i verificar l'efectiva realització de les activitats subvencionades, el compliment de la finalitat o finalitats que motiven la concessió i l'adequada acreditació del destí donat a les quanties atorgades.  
Les línies d'ajuda sobre les quals s'aplicaran les mesures de control ací establides són les que s'esmenten a continuació:  
A) Per al programa pressupostari 313I00 Gestió i organització del sistema:  
Línia: S0227 Servicis socials especialitzats tercera edat  
Línia: S0385 Concerts de places en centres d'atenció social a persones amb discapacitat i salut mental  
Línia: S1185 Acció concertada: gestió de polítiques d'infància i adolescència.  
Línia: S1186 Concert d'acció comunitària per a col·lectius en situació de vulnerabilitat social.  
Tenint en compte que estes línies no són subvencions en sentit estricte, a les quals no els és aplicable la Llei 38/2023, de 17 de novembre, general de subvencions, perquè tenen una naturalesa diferent, per ser qualificades per la Llei 3/2019, de 18 de febrer, de servicis socials inclusius de la Comunitat Valenciana, d'instruments organitzatius de naturalesa no contractual a través dels quals les administracions competents podran organitzar la prestació de servicis socials per entitats d'iniciativa social el finançament, accés i control dels quals siguen de la seua competència ajustant-se al procediment i als requisits que preveuen esta llei i la normativa sectorial que siga aplicable. Així mateix, el Decret 181/2017, de 17 de novembre, del Consell, pel qual es desenvolupa l'acció concertada per a la prestació de servicis socials en l'àmbit de la Comunitat Valenciana per entitats d'iniciativa social, en la mateixa línia establix que els acords d'acció concertada són qualificats de forma de gestió de servicis socials per entitats d'iniciativa social per a proveir les persones dels servicis socials previstos en la llei i en el catàleg de servicis socials o les seues normes de desplegament.  
  
B) Per al programa pressupostari 313K00 Institut Valencià de Formació, Investigació i Qualitat dels Servicis Socials:  
Línia: S1128 Premis innovació en servicis socials  
Línia: S1129 Premis a tesis doctorals i treballs finals de màster sobre servicis socials  
Sense perjuí de les previsions contingudes en les respectives bases reguladores i en les resolucions de convocatòria corresponents i de les que, així mateix, este pla preveu, i que haurà de ser interpretat, de manera conjunta i sistemàtica, s'establixen els següents paràmetres de control:  
a) El tipus de control a realitzar serà preferentment administratiu, basat en la documentació aportada juntament amb la sol·licitud i com a justificació de la subvenció a atorgar. Amb esta finalitat, se supervisarà tota la documentació exigida en les bases reguladores i en la resolució de les convocatòries, a fi de verificar el compliment de les obligacions com a beneficiàries d'estes subvencions, amb l'excepció ressenyada anteriorment per al cas dels concerts socials, i la compatibilitat de subvencions o ajudes per a la mateixa finalitat. Es requerirà, si escau, l'aportació dels documents complementaris que siguen necessaris per a comprovar, verificar i aclarir tots els aspectes que així ho exigisquen. A més, si s'estima necessari, podran dur-se a terme comprovacions in situ de la documentació establida en les bases i en les respectives convocatòries, o es requerirà la informació addicional que permeta determinar el grau efectiu d'execució del programa objecte de subvenció.  
  
b) Dins del conjunt de sol·licituds presentades a una mateixa convocatòria, es podrà seleccionar una mostra aleatòria, però prou representativa de qualssevol documents i altres elements acreditatius de la realització de l'activitat o activitats programades. Addicionalment, de forma degudament motivada, es podran aplicar criteris dirigits a la realització d'un mostreig específic per a la comprovació d'aspectes tècnics, econòmics o administratius determinats que s'estimen d'especial rellevància en el marc d'una convocatòria.  
  
c) El percentatge mínim de subvenció a controlar serà del 10 % de l'import finançat en cadascuna de les línies pressupostàries de la Direcció General de Gestió del Sistema Sociosanitari i de l'Institut Valencià de Formació, Investigació i Qualitat dels Servicis Socials.  
  
Les actuacions que s'efectuen en desenvolupament d'este pla de control es realitzaran a través de mitjans propis, personals i materials. En relació amb els mitjans personals, correspon a les direccions territorials en el cas de les línies contingudes en l'apartat A) i a la Direcció General de Gestió del Sistema Sociosanitari i de l'Institut Valencià de Formació, Investigació i Qualitat dels Servicis Socials en el cas de les contingudes en l'apartat B), la realització de les activitats de control de les ajudes per a la comprovació material de la realització efectiva de les activitats objecte de les ajudes.  
Com a resultat de les comprovacions derivades d'este pla de control, l'òrgan gestor podrà elaborar un informe d'execució i avaluació de resultats en el qual es faça constar l'adequació de la subvenció als objectius proposats.